钦定古今图书集成/明伦汇编/闺媛典/第065卷 > 许越翘妻宋氏
## 钦定古今图书集成/明伦汇编/闺媛典/第065卷 > 许越翘妻宋氏

按《广东通志》：宋氏，新会诸生许越翘妻。年十六归许。
性聪慧，知书，工刺绣，躬进汤茗，供夫夜读。夫笃学有
文名，早世无子，宋年二十五，属纩时，与夫诀，啮一指
示曰：“妾不从死，以未立嗣及君丧葬诸大事故耳。泉
下相见，当俟三年所不如约者，有如此指。”后拮据丧
事，纎悉无不周至。服阕，乃靓妆盛服拜木主，泫然流
涕曰：“吾今则可以死矣。”自经者再，为家人救止。居恒
郁郁不自得，或时泣不成泪，悲翻强歌，不食十馀日
而卒。